元齡招飲未果赴復以詩見促輒次其韻并呈景蕃
作者：張擴
朝代：宋

paragraphs: 主人劇風味，玉壺涵春冰。
惡客費招呼，詩來委弓旌。
兩季復可人，名應處士星。
請從狗竇窺，敢辱蒲輪迎。
我昨占食指，似當嘗黿羮。
平日口腹累，老窮尚蠅營。
百花曉無跡，良辰况難并。
虎頭政病酒，渇肺憐江清。
未知幾百盞，澆腸訶靁鳴。
歸時戒被肘，會見金盆傾。